จับตา! ครม.กลับลำงัดม.44 ช่วยเหลือ “ทีวีดิจิทัล”
จับตา! ครม.กลับลำงัดม.44 ช่วยเหลือ “ทีวีดิจิทัล” โดยหากมีการอนุมัติมติดังกล่าวคาดส่งผลดีต่อหุ้นในกลุ่มทีวีดีจิทัลในเรื่องการช่วยลดต้นทุนและค่าใช้จ่ายในการดำเนินงาน
24 เม.ย. 2561

ผู้สื่อข่าวรายงานว่า เมื่อช่วงเช้าที่ผ่านมาของวันนี้ (24 เม.ย.61) พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช.เช้าวันนี้ โดยมีวาระสำคัญเกี่ยวกับแนวทางช่วยเหลือผู้ประกอบการทีวีดิจิทัล หลังจากนายวิษณุ เครืองาม รองนายกรัฐมนตรี เรียกหารือหน่วยงานที่เกี่ยวข้องร่วมกับผู้ประกอบการหลายรอบตกผลึกข้อเสนอต่างๆ เพื่อให้ คสช.พิจารณาอนุมัติ
ทั้งนี้ มาตรการช่วยเหลือผู้ประกอบการทีวีดิจิทัล 2 ประเด็น ประกอบด้วย การพักการชำระค่าใบอนุญาต 3 ปี และต้องจ่ายดอกเบี้ยตามอัตราที่ธนาคารแห่งประเทศไทย (ธปท.) กำหนด และ กสทช.จะสนับสนุนค่าเช่าโครงข่าย (MUX) ไม่เกิน 50% ของค่าเช่าที่ต้องชำระ เป็นเวลา 24 เดือน นอกจากนั้น คาดว่าจะมีการนำข้อเสนอล่าสุดจากผู้ประกอบการคือการอนุญาตให้สามารถเปลี่ยนมือใบอนุญาตได้เข้าสู่การพิจารณาด้วย
ด้านนายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวภายหลังเข้าขี้แจงการออกมาตรการช่วยเหลือผู้ประกอบการทีวีดิจิทัลต่อที่ประชุมคณะรัฐมนตรีว่า กสทช.ได้ทำดีที่สุดแล้วในการเสนอความเห็นประกอบการพิจารณาของ ครม. โดยจากนี้ต้องรอการแถลงของโฆษกประจำสำนักนายกรัฐมนตรีว่าผลการพิจารณาเป็นอย่างไร
ทั้งนี้หากมีการอนุมัติมติดังกล่าว คาดว่าจะส่งผลดีต่อกลุ่มผู้ประกอบการทีวีดิจิทัล โดยเฉพาะผู้ประกอบการทีวีดิจิทัลรายใหญ่ คือ BEC, RS, WORK และ MONO เป็นต้น เนื่องจากจะช่วยในเรื่องการลดต้นทุนและค่าใช้จ่ายในการดำเนินงาน รวมถึงผู้ประกอบการบางรายที่อยากคืนใบอนุญาต